***I n d o k o l á s***

**Kaszó Községi Önkormányzat Polgármesterének**

**az avar és kerti hulladék égetéséről szóló**

**..../2021. (III. ......) önkormányzati rendeletéhez**

***Általános indokolás***

A környezet védelmének általános szabályairól szóló 1995. évi LIII. törvény (a továbbiakban: Kvtv.) 48. § (4) bekezdés b) pontja hatalmazta fel a települési önkormányzatok képviselő-testületeit, hogy rendeletben állapítsák meg a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályokat.

Az avar és kerti hulladék égetésére vonatkozó szabályokat Kaszó Községi Önkormányzat Képviselő-testületének az avar és kerti hulladék kezeléséről, égetéséről szóló 7/2015. (V.28.) önkormányzati rendelete tartalmazta.

 A Kvtv. 48. § (4) bekezdés b) pontját a környezet védelmének általános szabályiról szóló 1995. évi LIII. törvény és a természet védelméről szóló 1996. évi LIII. törvény módosításáról szóló 2020. évi LI. törvény 7. § (2) bekezdése hatályon kívül helyezte, így 2021. január 1. napjától az egész ország területén tilos az avar és kerti hulladék égetése.

A 2021. február 8. napjáig hatályos, a veszélyhelyzet ideje alatt alakamazandó, levegőminőséggel összefüggő szabályokról szóló 549/2020. (XII. 2.) Korm. rendelet (a továbbiakban: Kr.) 1. §-a kimondta, hogy *„A környezet védelmének általános szabályairól szóló 1995. évi LIII. törvény rendelkezéseitől eltérően 2021. január 1-jétől a veszélyhelyzet kihirdetéséről szóló 478/2020. (XI. 3.) Korm. rendelet szerinti veszélyhelyzet megszűnéséig a települési önkormányzat képviselő-testületének hatáskörébe tartozik a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása.”*

A fentiekre tekintettel 2021. február 8. napjától hatályon kívül kellett helyezni az avar és kerti hulladék kezeléséről, égetéséről szóló 7/2015. (V.28.) önkormányzati rendeletet.

A Kr.-et hatályon kívül helyezte ugyanezen rendelet 3. § (2) bekezdése 2021. február 8-tól. Újbóli hatálybalépését a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet 4. § (1) bekezdés 29. pontja mondta ki, egyben a 4. § (2) bekezdése rögzítette, hogy *„Ahol az (1) bekezdés szerinti kormányrendelet* a [478/2020. (XI. 3.) Korm. rendelet](https://optijus.hu/optijus/lawtext/A2000478.KOR#sid) szerinti veszélyhelyzetet említ, azon az 1. § szerinti *veszélyhelyzetet is érteni kell.”*

A levegő védelméről szóló 306/2010. (XII. 23.) Korm. rendelet 27. § (2) és (3) bekezdése értelmében „*hulladék nyílt téri, vagy a hulladékok égetésének feltételeit rögzítő jogszabályban foglaltaknak nem megfelelő berendezésben történő égetése, a háztartásban keletkező papírhulladék és veszélyesnek nem minősülő, kezeletlen fahulladék háztartási berendezésben történő égetése tilos. Nyílt téri égetésnek minősül, ha a hulladék – az elemi kár kivételével – bármilyen okból kigyullad.*

*Lábon álló növényzet, tarló és növénytermesztéssel összefüggésben keletkezett hulladék nyílt téri égetése tilos.”*

A fentiek értelmében a települések belterületén a hatályos jogszabály szerint csak akkor van lehetőség növényi hulladék égetésére, ha e tevékenység önkormányzati rendeletben szabályozott, ezért indokolt volt jelen szabályozás megalkotása.

***Részletes indokolás***

1. §-hoz

A rendelet hatályát tartalmazza.

2. §-hoz

A rendelet alkalmazása során az értelmező rendelkezéseket rögzíti.

3. §-hoz

Az avar és kerti hulladék kezelésének szabályait tartalmazza, a környezetvédelmi szempontok figyelembe vételével (elsősorban komposztálással, ha ez nem lehetséges a közszolgáltatóval történő elszállíttatás, és végső esetben égetéssel)

4. §-hoz

Az égetés időpontját tartalmazza.

5. §-hoz

Az avar és kerti hulladék égetésére vonatkozó egyéb előírásokat rögzíti.

6. §-hoz

A rendelet a hatóság által elrendelt általános tűzgyújtási tilalom alól, illetve a füstköd-riadó alkalmával elrendelt korlátozás alól a rendelet nem ad felmentést.

7. §-hoz

A rendelet hatálybalépését és hatályon kívül helyezését tartalmazza, figyelemmel a veszélyhelyzetre.